BA พุ่ง 5% โบรกฯอัพเป้าใหม่ 11.20 บ. มองไตรมาส 4/64 เริ่มฟื้น
BA พุ่ง 5% โบรกฯมองไตรมาส 4 เริ่มฟื้นตัว อีกทั้งการยกเลิกสัญญากับ SPF น่าจะก่อให้เกิดผลประโยชน์ในระยะยาว และได้ปรับเพิ่มคาดการณ์กำไรหลักปี 66 ขึ้น 50% ชูอัพเป้าใหม่ 11.20 บ. จาก 7.20 บ. แนะ “ซื้อ”
18 ส.ค. 2564

ผู้สื่อข่าวรายงานว่าวันนี้ (18 ส.ค. 2564) ราคาหุ้นบริษัท การบินกรุงเทพ จำกัด (มหาชน) หรือ BA ณ เวลา 16.02 น. อยู่ที่ระดับ 10.00 บาท เพิ่มขึ้น 0.50 บาท หรือ 5.26% โดยทำจุดสูงสุดที่ 10.20 บาท และทำจุดต่ำสุดที่ 9.50 บาท ด้วยมูลค่าการซื้อขาย 61.73 ล้านบาท

บริษัทหลักทรัพย์ บัวหลวง จำกัด (มหาชน) ระบุในบทวิเคราะห์ (16 ส.ค. 2564) โดย BA รายงานผลขาดทุนสุทธิไตรมาส 2/2564 ที่ 686 ล้านบาท ลดลง 77% จากงวดเดียวกันของปีก่อน และ 8% จากไตรมาสก่อน ซึ่งขาดทุนน้อยกว่าที่ทางฝ่ายวิจัยคาด 45% (ต้นทุนขายต่ำกว่าคาด) และน้อยกว่าที่ตลาดคาด 28% หากไม่รวมรายการพิเศษ ขาดทุนหลักจะอยู่ที่ 779 ล้านบาท ลดลง 68% จากงวดเดียวกันของปีก่อน และ 6% จากไตรมาสก่อน ขาดทุนหลักน้อยกว่าที่ทางฝ่ายวิจัยคาด 38% (ต้นทุนขายต่ำกว่าคาด) และต่ำกว่าตลาด 19%
ขณะเดียวกันรายได้เพิ่มขึ้น 100% จากงวดเดียวกันของปีก่อน เนื่องจากจำนวนผู้โดยสารที่เพิ่มขึ้น (เที่ยวบินที่เพิ่มขึ้น) แต่ลดลง 15% จากไตรมาสก่อน เนื่องจากผลกระทบของ COVID-19 ค่าใช้จ่ายดอกเบี้ยเพิ่มขึ้น 53% จากงวดเดียวกันของปีก่อน และ 9% จากไตรมาสก่อน เนื่องจากต้นทุนทางการเงินที่ต้องจ่ายให้กับ Samui Property Fund เพิ่มขึ้น (จำนวนผู้ โดยสารที่เพิ่มขึ้นและเที่ยวบินเข้า – ออกสมุยที่เพิ่มขึ้น)
สำหรับ BA นั้นยังมีแนวโน้มรายงานผลขาดทุนหลักต่อเนื่องในไตรมาส 3/2564 แย่ลงทั้งจากงวดเดียวกันของปีก่อน และ จากไตรมาสก่อน เนื่องจากการปิดเมืองและมาตรการห้ามการเดินทาง ทั้งนี้ทางฝ่ายวิจัยคาดว่า BA จะประกาศขาดทุนหลักต่อเนื่องไปจนถึงช่วงครึ่งแรกของปี 2565 แต่จะเริ่มขาดทุนลดลงจากไตรมาสก่อนตั้งแต่ไตรมาส 4/2564
อย่างไรก็ดีทางฝ่ายวิจัยได้สะท้อนการยกเลิกสัญญากับ SPF ในประมาณการเรียบร้อยแล้ว โดยทางฝ่ายวิจัยได้ปรับเพิ่มคาดการณ์ผลขาดทุนหลักขึ้น 12% ในปี 2564 และ 41% ในปี 2565 (ค่าใช้จ่ายทางการเงินจากการกู้เงินเพิ่มเพื่อชดเชยการยกเลิกสัญญาจะมีน้ำหนักมากกว่าผลของการที่ไม่ต้องจ่ายดอกเบี้ยให้แก่ SPF) นอกจากนี้ทางฝ่ายวิจัยปรับเพิ่มคาดการณ์กำไรหลักปี 2566 ขึ้น 50% (คาดว่าการดำเนินงานของสนามบินสมุยจะกลับสู่สภาวะปกติในปี 2566) โดยทางฝ่ายวิจัยได้ปรับเพิ่มราคาเป้าหมายซึ่งคำนวณด้วยวิธี SOTP จาก 7.20 บาท มาเป็น 11.20 บาท
ทั้งนี้การยกเลิกสัญญากับ SPF น่าจะก่อให้เกิดผลประโยชน์ต่อ BA ในระยะยาว ยิ่งไปกว่านั้นเมื่อมีการกระจายวัคซีนที่มีประสิทธิภาพและส่งผลให้รัฐบาลสามารถยกเลิกหรือผ่อนคลายมาตรการการปิดเมืองได้ ก็น่าจะส่งผลบวกเชิงจิตวิทยาต่อหุ้นกลุ่มสายการบิน ดังนั้นทางฝ่ายวิจัยจึงปรับเพิ่มคำแนะนำจาก “ถือ” เป็น “ซื้อ”
 